বিশ্বের তাবড় তাবড় বোলারদের বিরুদ্ধে ব্যাট হাতে বুক চিতিয়ে এক সময়ে লড়েছেন ভারতের প্রাক্তন অধিনায়ক সৌরভ গঙ্গোপাধ্যায়। অস্ট্রেলিয়ার মাটিতে ‘চিন মিউজিক’ সামলেও শতরান করেছিলেন বেহালার বঙ্গতনয়। এ হেন সৌরভ কি অপার্থিব কিছুতে ভয় পান? ভূতের ভয় পান, এ কথা কোনওদিন স্বীকার করেননি ভারতের প্রাক্তন অধিনায়ক। কিন্তু একবার প্রবল ভয় পেয়ে গিয়েছিলেন। কোনও বোলারকে অবশ্য নয়।
ঘটনাটা বেশ কয়েক বছর আগেকার। সালটা ২০০২। ইংল্যান্ডের মাটিতে গিয়ে সেবার টেস্ট সিরিজ ১-১ করে এসেছে ভারত। তার পরে ঐতিহাসিক ন্যাটওয়েস্ট ট্রফি জয়। আর লডর্সের বারান্দায় দাঁড়িয়ে সৌরভের সেই জার্সি ওড়ানো। যা বিখ্যাত হয়ে গিয়েছে। বিলেতে ভারতের সম্মান বাড়িয়ে এসেছিল সৌরভের ভারত।
এ তো গেল মাঠের ভিতরের ঘটনা। মাঠের বাইরে অন্য ঘটনা ঘটেছিল। লুমলি ক্যাসল হোটেলে উঠেছিল ভারতীয় দল। একদিন মাঝরাতে হঠাৎই ঘুম ভেঙে যায় ভারত অধিনায়কের। শুনতে পান বাথরুমের কল থেকে কুলকুল করে জল পড়ার শব্দ। হকচকিয়ে যান সৌরভ। বাথরুমে গিয়ে দেখেন সবই ঠিক আছে। নিশ্চিন্ত হয়ে আবার তিনি শুয়ে পড়েন। কিছুক্ষণ বাদে আবারও জল পড়ার শব্দ ভেসে আসে। এবার ঘাবড়ে যান সৌরভ। আর তিনি থাকতে পারেননি নিজের ঘরে। ছুটে চলে যান রবিন সিংয়ের ঘরে।
ঠিক কী কারণে যে জলের শব্দটা হয়েছিল তা অবশ্য এখনও রহস্যই রয়ে গিয়েছে। তবে কি প্রাক্তন ভারত অধিনায়কের কান ঘেঁষে বেরিয়ে গিয়েছিল ভূতের বাউন্সার? কে জানে!